b'\n_START_ARTICLE_\nBarnevernspedagog\n_START_PARAGRAPH_\nBarnevernspedagog er en bachelorutdanning som kvalifiserer til arbeid med barn og unge generelt, og utsatte barn og unge og deres familiesituasjon og n\xc3\xa6rmilj\xc3\xb8 spesielt. Barnevernspedagogers ferdigheter dreier seg om \xc3\xa5 tilrettelegge for optimale oppvekstvilk\xc3\xa5r, gjennom omsorg og oppdragelse i vid betydning, og behandling i spesielle sammenhenger. Kunnskapene og ferdighetene knyttet til barn og unges oppvekstvilk\xc3\xa5r gir barnevernspedagoger en viktig rolle i tjenestene for utsatte barn og unge og i p\xc3\xa5virkning av barne- og familiepolitikken.\n_START_SECTION_\nBarnevern\n_START_PARAGRAPH_\nBarnevernspedagoger er den st\xc3\xb8rste og mest etterspurte profesjonen i b\xc3\xa5de kommunalt, statlig og privat barnevern. Barnevernspedagoger jobber p\xc3\xa5 mange omr\xc3\xa5der og i ulike stillinger. Noen sentrale eksempler er; som milj\xc3\xb8terapeuter i institusjoner for spedbarn, barn og ungdom, som saksbehandlere i barneverntjenesten barnevern, opps\xc3\xb8kende tjenester og tilsyn, forebyggende tjenester, ettervernstiltak, tjenester for barn- og ungdoms psykiske helse, i skolen og barnehager, p\xc3\xa5 h\xc3\xb8gskoler og som forskere._NEWLINE_Barnevernspedagoger kan videreutvikle sin barnevernfaglige kompetanse ved \xc3\xa5 ta et bredt utvalg av etter- og videreutdanninger, eller mastergrad og dr. gradsl\xc3\xb8p. Mastergrad i barnevern bygger p\xc3\xa5 barnevernspedagogens grunnkompetanse og er den mest naturlige p\xc3\xa5bygningen for et videre utdanningsl\xc3\xb8p. Andre sentrale utdanningsl\xc3\xb8p er eksempelvis master i sosialt arbeid, master i familiearbeid og master i barn- og unges psykiske helse.\n_START_SECTION_\nEtter- og videreutdanning\n_START_PARAGRAPH_\nBarnevernspedagoger kan videreutvikle sin barnevernfaglige kompetanse ved \xc3\xa5 ta et bredt utvalg av etter- og videreutdanninger og mastergrad og dr. gradsl\xc3\xb8p. Mastergrad i barnevern bygger p\xc3\xa5 barnevernspedagogens grunnkompetanse og er den mest naturlige p\xc3\xa5bygningen for et videre utdanningsl\xc3\xb8p. Andre sentrale utdanningsl\xc3\xb8p er eksempelvis master i familiebehandling, master i helse- og sosialfaglig arbeid med barn og unge, master i psykososialt arbeid med barn og unge, master i sosialt arbeid, master i familieterapi osv._NEWLINE_Norge er eneste land i verden med en egen utdanning p\xc3\xa5 h\xc3\xb8gskole-/universitetsniv\xc3\xa5 prim\xc3\xa6rt rettet mot arbeid med utsatte barn og unge og oppgavel\xc3\xb8sning i barnevernet. Det ligger et verdipolitisk standpunkt til grunn for etableringen av utdanningen av barnevernspedagoger. Mange land ser med beundring p\xc3\xa5 at Norge har en utdanning som er unik med sitt tunge fokus p\xc3\xa5 utsatte barn, samspill mellom barn og omsorgspersoner og barnet som eget rettssubjekt. Satsingen er et godt eksempel for andre nasjoner som utvikler en velferdsstat.\n_START_SECTION_\nHistorikk\n_START_PARAGRAPH_\nUtdanningen ble utviklet som resultat av myndighetenes anerkjennelse av behovet for fagfolk med en spesialisert kompetanse og fokus p\xc3\xa5 utsatte barn, barns behov og perspektiv. Utdanningen startet som et halv\xc3\xa5rlig barnevernkurs i 1949, og ble et 1-\xc3\xa5rig kurs i 1951. I 1962 ble den to\xc3\xa5rige utdanningen opprettet, og i 1968 kom yrkestittelen barnevernspedagog. P\xc3\xa5 bare 13 \xc3\xa5r \xc3\xb8kte utdanningens niv\xc3\xa5 og lengde flere ganger (1949\xe2\x80\x931962). I 1980 fikk vi den f\xc3\xb8rste tre\xc3\xa5rige grunnutdanningen i Volda, og i 1982 kom de andre utdanningene etter. Samme \xc3\xa5r fikk vi den f\xc3\xb8rste nasjonale rammeplanen. _NEWLINE_I 2001 ble det innf\xc3\xb8rt den gradsstruktur vi kjenner i dag, hvor en barnevernspedagog kvalifiseres som barnevernspedagog gjennom en bachelor p\xc3\xa5 180 studiepoeng. Det er n\xc3\xa5 g\xc3\xa5tt 30 \xc3\xa5r siden utdanningen ble 3-\xc3\xa5rig. De siste 40 \xc3\xa5rene er det utdannet n\xc3\xa6rmere 9000 barnevernspedagoger i Norge. Barnevernspedagoger utdannes ved 11 h\xc3\xb8gskoler og universiteter rundt i landet. Enkelte av utdanningene tilbyr studiet p\xc3\xa5 deltid.\n_START_SECTION_\nYrkesorganisasjon og fagforening\n_START_PARAGRAPH_\nFellesorganisasjonen (FO) er barnevernspedagogenes profesjonsforbund og fagforening. FO er det den st\xc3\xb8rste fagforeningen og profesjonsforbundet for barnevernspedagoger, sosionomer, vernepleiere og velferdsvitere med om lag 29.000 medlemmer. FO har et eget profesjonsr\xc3\xa5d for barnevernspedagoger som tar seg av barnevernspedagogenes faglige interesser politisk og p\xc3\xa5 samfunnsniv\xc3\xa5. R\xc3\xa5det ledes av Christian Wiik Kynsveen.'